《与叔易弈不胜赋著色山水诗一首》
宋代·李纲

将军思训久为土，龙眠道人亦已亡。谁将丹青写山水，入我宴已虚明窗。

峰峦回复吐云气，林木窈窕笼烟光。丹枫半落天雨霜，渔舟招招静鸣榔。

野桥岩寺递隐见，浦花汀草何微茫。江边落日尚返照，山头正作金色黄。

萦青缭白有馀态，却笑水墨无文章。画工画意不画物，咫尺应须千里长。

具区约略贯苕霅，赤岸髣髴通潇湘。

安得仙翁一叶艇，使我超忽穷江乡。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。